Vasil Garvanliev

Vasil Garvanliev (kyrillisk: Васил Гарванлиев, født 2. november 1984 i Strumica i Den sosialistiske republikken Makedonia i Jugoslavia) er en makedonsk sanger og baryton, kjent under artistnavnet Vasil. Han har samarbeidet med artister som Nelly Furtado, Julie Andrews, New Kids on the Block, Enrique Iglesias og Céline Dion. Han skulle ha representert Nord-Makedonia i Eurovision Song Contest 2020 i Rotterdam i Nederland med låten «You». 18. mars 2020 avlyste imidlertid EBU konkurransen på grunn av koronaviruspandemien. Han representerte i stedet landet i Eurovision Song Contest 2021 med sangen «Here I Stand».

Bakgrunn 
Garvanliev ble født i Strumica 2. november 1984. Syv år gammel fikk han et lite gjennombrudd da han deltok i flere populære barnefestivaler i Nord-Makedonia. Ti år gammel flyttet familien til Chicago i USA, der han fortsette sangkarrieren som solist i Chicago Children’s Choir. Senere flyttet familien fra USA, og Vasil Garvanliev flyttet da til Milano i Italia, der han drev med opera og popmusikk. Siden ble han innvilget stipend ved The Royal Conservatory of Music i Toronto i Canada, der han ble i ni år. 

Han flyttet tilbake til Nord-Makedonia i 2018, og flyttet tilbake til hjembyen Strumica. Han har utgitt tre singler: «Gjerdan» (halskjede), «Patuvam» (på reise) og «Mojata Ulica» (gaten min). Han holdt sin første solokonsert for fulle hus hjemme i Strumica i november 2019. Tidligere samme år var han støttevokalist for Tamara Todevska under Eurovision Song Contest. 15. januar året etter kunngjorde makedonsk fjernsyn at Garvanliev skulle representere hjemlandet i Eurovision Song Contest 2020 i Rotterdam. Han skulle ha deltatt med låten «You». På grunn av koronavirusutbruddet i Europa vinteren 2020 så EBU seg imidlertid nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19.

I januar 2021 kunngjorde makedonsk fjernsyn at Garvanliev skulle representere landet i Eurovision Song Contest 2021 i Rotterdam. 12. februar kunngjorde artisten at han skulle delta med låten «Here I Stand». Sangen endte nest sist i semifinalen, og Nord-Makedonia kvalifiserte seg dermed ikke finalen.

Referanser

Eksterne lenker 
 
 
 

Makedonske musikere
Personer fra Strumica
Deltakere i Eurovision Song Contest 2020
Deltakere i Eurovision Song Contest 2021